Source: https://www.employment.gov.sk/sk/rodina-socialna-pomoc/socialne-sluzby/zariadenia-starostlivosti-deti-do-troch-rokov/zariadenia-starostlivosti-deti/na-ake-zariadenia-vztahuje-zakon-socialnych-sluzbach-vyzaduje-ich-registracia.html
Timestamp: 2020-07-04 11:36:01+00:00
Document Index: 5663124

Matched Legal Cases: ['§ 2', '§ 12', '§ 15', '§ 32', '§ 32', '§ 33', '§ 99', '§ 110', '§ 64', '§ 65', '§110']

Na aké zariadenia sa vzťahuje zákon o sociálnych službách a vyžaduje sa ich registrácia? - MPSVR SR
Úvod > Rodina a sociálna pomoc > Sociálne služby > Zariadenia starostlivosti o deti do troch rokov > Zariadenia starostlivosti o deti > Na aké zariadenia sa vzťahuje zákon o sociálnych službách a vyžaduje sa ich registrácia?
Na aké zariadenia sa vzťahuje zákon o sociálnych službách a vyžaduje sa ich registrácia?
Novela zákona o sociálnych službách sa vzťahuje len na tých doterajších prevádzkovateľov zariadení starostlivosti o deti, resp. služby starostlivosti o deti, ktorí
1. túto činnosť vykonávali k 28. februáru 2017 a budú ju vykonávať aj po 28. februári 2017 ako sústavnú činnosť (nie jednorazovú), ktorá:
je formalizovanou činnosťou (nejde o starostlivosť o dieťa na základe rodinnoprávneho vzťahu, susedskej výpomoci, resp. neformalizovaných priateľských vzťahov),
sa vykonáva za odplatu (je ňou úhrada od rodičov, resp. iných osôb, spolufinancovanie z verejných prostriedkov),
sa vykonáva v rozsahu poskytovania bežných úkonov starostlivosti o dieťa, jeho stravovania a výchovy dieťaťa do troch rokov alebo do šiestich rokov, ak má nepriaznivý zdravotný stav,
sa poskytuje rodičovi dieťaťa do troch rokov alebo do šiestich rokov, ak má nepriaznivý zdravotný stav, v čase prípravy rodiča na povolanie, prípravy na trh práce, výkonu zárobkovej činnosti alebo vykonávania aktivít spojených s jeho vstupom alebo návratom na trh práce a
nie je poskytovaním starostlivosti o dieťa v predškolskom zariadení - materskej škole.
2. prevádzkovali zariadenia starostlivosti o deti, resp. služby starostlivosti o deti v rozsahu ich prevádzkovej činnosti, ktorá napĺňa podmienky v bode 1 (§ 2, § 12 ods. 1 písm. b) tretí a štvrtý bod, § 15 až 18, § 32a, § 32b, § 33, § 99 ods. 5, § 110z ods. 1 zákona o sociálnych službách).
Doterajšie tzv. „detské jasle" od 0-3 rokov veku sa považujú za zariadenia starostlivosti o deti do troch rokov veku dieťaťa a podliehajú regulácii pri poskytovaní a financovaní sociálnej služby a dohľadu nad poskytovaním sociálnych služieb podľa zákona o sociálnych službách.
Na prevádzkovanie zariadenia, ktoré bolo zriadené pre deti vekovej kategórie napr. od 2-6 rokov (škôlka, rodinné centrum alebo materské centrum resp. pod iným označením) a poskytuje sa v ňom služba na podporu zosúlaďovania rodinného a pracovného života pre rodičov detí vo veku do troch rokov v rozsahu poskytovanej starostlivosti o deti – bežné úkony starostlivosti o dieťa, stravovanie a výchova za odplatu - sa bude vzťahovať zákon o sociálnych službách v rozsahu prevádzkovania tohto zariadenia pre túto cieľovú skupinu rodičov a detí.
Prevádzkovatelia takýchto zariadení, ktoré poskytujú v rámci rozsahu prevádzkových činností aj službu na podporu zosúlaďovania rodinného a pracovného života, majú nasledovné možnosti:
začať poskytovať službu na podporu zosúlaďovania rodinného života a pracovného života a súbežne vykonávať inú činnosť podľa osobitných predpisov, ktorých výkon však nemôže predstavovať zánik plnenia priestorových, personálnych, materiálnych, finančných a hygienických podmienok na poskytovanie sociálnej služby,
špecializovať svoju činnosť na cieľovú skupinu detí nad 3 roky veku, pričom sa novela zákona o sociálnych službách na tieto zariadenia vzťahovať nebude alebo
požiadať o zápis do siete škôl a školských zariadení, na ktoré sa vzťahuje školský zákon.
Oprávnenie poskytovať sociálnu službu vzniká odo dňa zápisu do registra poskytovateľov sociálnych služieb vedeného príslušným vyšším územným celkom.
V rámci konania o zápis do tohto registra sa:
skúmajú a preukazujú priestorové, personálne, materiálne, finančné a hygienické podmienky na poskytovanie konkrétneho druhu sociálnej služby,
skúma, či služba, ktorá sa má poskytovať, je sociálnou službou podľa tohto zákona,
skúma, či sú splnené podmienky regulácie počtu detí a debarierizácie prevádzkovaného objektu ( § 64, § 65 ods. 6 písm. c) až f), §110 z zákona o sociálnych službách). V jednom objekte je možné zo strany toho istého poskytovateľa v zásade poskytovať viaceré formy starostlivosti o deti viacerých vekových kategórií pre odlišné cieľové skupiny rodičov týchto detí.